กฎหมายพนักงาน รักษาความปลอดภัย (รปภ.)
สภาพปัญหาปัจจุบันพนักงานรักษาความปลอดภัย ตามหมู่บ้านจัดสรร อาคารชุด บริษัทห้างร้าน
17 มี.ค. 2559

โดย...เดชา กิตติวิทยานันท์
สภาพปัญหาปัจจุบันพนักงานรักษาความปลอดภัย ตามหมู่บ้านจัดสรร อาคารชุด บริษัทห้างร้าน ก็หายากอยู่แล้ว จำเป็นต้องใช้ชาวเมียนมา กัมพูชา ลาว มาดูแลความปลอดภัยแทน เพราะอาชีพนี้หาคนทำงานยาก มีการเข้าและออกงานบ่อยเพราะต้องใช้ความอดทนสูง เนื่องจากจะต้องทำงานเป็นเวลานาน 12 ชม.ติดต่อกัน บางครั้งต้องเข้าเวรหลายวันต่อเนื่องกัน (ควงกะ) ตากแดด ตากลม ยุงกัด อดหลับอดนอน และพนักงานรักษาความปลอดภัยก็หลับยามเป็นจำนวนมาก ถ้าจะหาพนักงานรักษาความปลอดภัยคนใหม่มาแทนก็มีลักษณะคล้ายๆ คนเดิม เป็นลักษณะเหมือนในปัจจุบัน นอกจากนี้พนักงานรักษาความปลอดภัยในปัจจุบันยังมีบางส่วนเป็นพวกนอกคอก นอกรีต เช่น ดูต้นทางให้คนอื่นลักทรัพย์ หรืออนาจาร หรือข่มขืนผู้อยู่อาศัย เป็นต้น ส่วนพนักงานรักษาความปลอดภัยที่ดีก็มีเยอะ ดังนั้นรัฐบาลจึงได้มีการออกกฎหมายเกี่ยวกับพนักงานรักษาความปลอดภัยฉบับใหม่ โดยมีเจตนารมณ์ว่า โดยที่ธุรกิจการให้บริการรักษาความปลอดภัยมีความเกี่ยวข้องใกล้ชิดกับความปลอดภัยในชีวิต ร่างกาย และทรัพย์สินของประชาชน และส่งผลต่อความสงบเรียบร้อยของสังคม และในปัจจุบันนี้มีผู้ประกอบธุรกิจการให้บริการรักษาความปลอดภัยเป็นจำนวนมาก แต่มีมาตรฐานในการประกอบธุรกิจที่แตกต่างกัน สมควรกำหนดมาตรฐานของธุรกิจรักษาความปลอดภัยและมาตรฐานของพนักงานรักษาความปลอดภัยเพื่อเป็นการยกระดับมาตรฐานธุรกิจรักษาความปลอดภัยและเสริมสร้างศักยภาพของพนักงานรักษาความปลอดภัยอันจะเป็นประโยชน์แก่ผู้ใช้บริการและช่วยเสริมสร้างความสงบเรียบร้อยของสังคม  จึงจำเป็นต้องตราพระราชบัญญัตินี้
ทนายคลายทุกข์จึงขอนำกฎหมายเกี่ยวกับพนักงานรักษาความปลอดภัย ฉบับแรกของไทยในส่วนที่เป็นสาระสำคัญมานำเสนอให้กับท่านผู้อ่านที่มีความจำเป็นต้องเกี่ยวข้องกับพนักงานรักษาความปลอดภัยเพื่อทราบดังนี้
พระราชบัญญัติธุรกิจรักษาความปลอดภัย พ.ศ. 2558
ประเด็นแรก ความหมาย
มาตรา 3 ในพระราชบัญญัตินี้
“ธุรกิจรักษาความปลอดภัย” หมายความว่า ธุรกิจการให้บริการรักษาความปลอดภัยโดยจัดให้มีพนักงานรักษาความปลอดภัยรับอนุญาตทำหน้าที่คุ้มครองความปลอดภัยในชีวิต ร่างกาย หรือทรัพย์สินของบุคคล โดยได้รับเงินหรือประโยชน์ตอบแทนอื่นใด แต่ไม่รวมถึงการให้บริการรักษาความปลอดภัยโดยหน่วยงานของรัฐตามที่นายกรัฐมนตรีประกาศกำหนดในราชกิจจานุเบกษา
“บริษัทรักษาความปลอดภัย” หมายความว่า บริษัทซึ่งได้รับใบอนุญาตประกอบธุรกิจรักษาความปลอดภัย
“พนักงานรักษาความปลอดภัยรับอนุญาต” หมายความว่า ผู้ซึ่งได้รับใบอนุญาตเป็นพนักงานรักษาความปลอดภัยรับอนุญาต
ประเด็นที่สอง คณะกรรมการกำกับธุรกิจรักษาความปลอดภัย
มาตรา 6  ให้มีคณะกรรมการคณะหนึ่งเรียกว่า “คณะกรรมการกำกับธุรกิจรักษาความปลอดภัย” โดยมี ผู้บัญชาการตำรวจแห่งชาติ เป็นประธานกรรมการ
ให้ผู้บัญชาการตำรวจนครบาลเป็นกรรมการและเลขานุการ และข้าราชการตำรวจยศพันตำรวจตรีขึ้นไปในกองบัญชาการตำรวจนครบาล ซึ่งผู้บัญชาการตำรวจนครบาลแต่งตั้งจำนวนไม่เกินสองคน เป็นผู้ช่วยเลขานุการ
ประเด็นที่สาม ต้องเป็นบริษัทได้รับอนุญาต
มาตรา 16 ผู้ประกอบธุรกิจรักษาความปลอดภัยต้องเป็นบริษัท และได้รับใบอนุญาตประกอบธุรกิจรักษาความปลอดภัยจากนายทะเบียน
การขอรับใบอนุญาตและการออกใบอนุญาตให้เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง
ในการออกใบอนุญาต นายทะเบียนจะกำหนดเงื่อนไขในการประกอบธุรกิจไว้ด้วยก็ได้
ประเด็นที่สี่ ต้องใช้คำนำหน้าชื่อว่า บริษัทรักษาความปลอดภัย ตามมาตรา 20 บริษัทรักษาความปลอดภัยจะต้องไปแก้ไขเปลี่ยนแปลงชื่อบริษัท กระดาษหัวจดหมาย ซองจดหมายของบริษัท เพื่อให้สอดคล้องกับกฎหมาย
ประเด็นที่ห้า ต้องทำสัญญาเป็นหนังสือ ตามมาตรา 25 โดยต้องมีสาระสำคัญที่กฎหมายกำหนด เช่น ขอบเขตของงานและระยะเวลาให้บริการ หน้าที่ความรับผิด การกำหนดค่าปรับไว้ล่วงหน้า เป็นต้น จะเขียนสัญญาเอาเปรียบยกเว้นความรับผิดไม่ได้แล้ว
ประเด็นที่หก ต้องจัดทำบัญชีรายชื่อพนักงานรักษาความปลอดภัย ตามมาตรา 30 จะนำพนักงานรักษาความปลอดภัยที่ไม่เคยขึ้นทะเบียนหรือนำบุคคลอื่นที่ไม่เกี่ยวข้องมาดูแลความปลอดภัยแทนก็ไม่ได้แล้ว เพื่อป้องกันบุคคลที่แอบแฝงมาลักทรัพย์หรือทำผิดกฎหมายและไม่สามารถสืบหาตัวผู้กระทำความผิดได้
ประเด็นที่เจ็ด พนักงานรักษาความปลอดภัยต้องได้รับอนุญาต ตามมาตรา 33
ประเด็นที่แปด ผู้ขอรับใบอนุญาตต้องมีสัญชาติไทย และไม่มีลักษณะต้องห้ามตามที่กฎหมายกำหนด ตามมาตรา 34
ประเด็นที่เก้า เครื่องแบบต้องไม่เหมือนหรือคล้ายคลึงกับทหาร ตำรวจ หรือของเจ้าพนักงาน ตามมาตรา 40
ประเด็นที่สิบ ทำหน้าที่รักษาความปลอดภัยโดยไม่ได้รับอนุญาต ตามมาตรา 33 และมีบทลงโทษตามมาตรา 63
กฎหมายมีเจตนารมณ์ที่ดีแต่ควรคำนึงถึงผู้ที่จบการศึกษาน้อยกว่า ม.3 ว่าจะหาทางช่วยเหลือพวกเขาเหล่านั้นอย่างไร